Ministru kabineta noteikumu "Grozījumi Ministru kabineta 2015. gada 16. jūnija noteikumos Nr. 313 "Darbības programmas "Izaugsme un nodarbinātība" 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamība personām ar invaliditāti un bērniem" 9.2.2.1. pasākuma "Deinstitucionalizācija" īstenošanas noteikumi"" projekta sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projekts "Grozījumi Ministru kabineta 2015. gada 16. jūnija noteikumos Nr. 313 "Darbības programmas "Izaugsme un nodarbinātība" 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamība personām ar invaliditāti un bērniem" 9.2.2.1. pasākuma "Deinstitucionalizācijas" īstenošanas noteikumi"" (turpmāk – MK noteikumu projekts) ir izstrādāts saskaņā ar Eiropas Savienības (turpmāk – ES) struktūrfondu un Kohēzijas fonda 2014. – 2020. gada plānošanas perioda vadības likuma 20. panta 6. un 13. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1. Finansējuma saņēmēja tiesības izvērtēt bērnu individuālās vajadzības un izstrādāt atbalsta plānu ārpusģimenes aprūpē esošiem bērniem, kuri atrodas bērnu aprūpes iestādēs, kuras nav sadarbības partneri 9.2.2.1.pasākuma ietvaros.**  Labklājības ministrija (turpmāk – LM) skaidro, ka MK 2015. gada 16. jūnija noteikumos Nr. 313 "Darbības programmas "Izaugsme un nodarbinātība" 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamība personām ar invaliditāti un bērniem" 9.2.2.1. pasākuma "Deinstitucionalizācijas" īstenošanas noteikumi" (turpmāk – MK noteikumi Nr. 313) ir nepieciešami grozījumi attiecībā uz finansējuma saņēmēja tiesībām izvērtēt bērnu individuālās vajadzības un izstrādāt individuālos sociālās aprūpes vai sociālās rehabilitācijas atbalsta plānus (turpmāk – atbalsta plāns) ārpusģimenes aprūpē esošiem bērniem, kuri saņem valsts vai pašvaldības finansētus pakalpojumus bērnu ilgstošas sociālās aprūpes un sociālās rehabilitācijas institūcijās (turpmāk – bērnu aprūpes iestādes) gadījumos, kad bērnu aprūpes iestādes nav sadarbības partneri 9.2.2.1. pasākuma "Deinstitucionalizācija" (turpmāk – 9.2.2.1. pasākums) ietvaros. Bez minētajiem grozījumiem nav iespējams sasniegt 9.2.2.1. pasākuma iznākuma rādītāju – "bērnu aprūpes iestādēs esošo bērnu skaits, kuriem veikts individuālo vajadzību izvērtējums (ar Eiropas Sociālā fonda atbalstu) – 1 760". Uz doto brīdi jau ir zināms, ka minētā iznākuma rādītāja sasniegšana būs daļēja (skat. informāciju MK noteikumu projekta anotācijas 5. punktā).  MK noteikumu Nr. 313 4.1.2. apakšpunktā un darbības programmā "Izaugsme un nodarbinātība" (turpmāk – darbības programma) noteiktā iznākuma rādītāja sasniegšanu līdz 2018. gada 31. decembrim (bērnu aprūpes iestādēs esošo bērnu skaits, kuriem veikts individuālo vajadzību izvērtējums (ar Eiropas Savienības fonda atbalstu)) papildus var ietekmēt fakts, ka Rīgas un Jūrmalas pašvaldības 9.2.2.1. pasākumā neņem dalību un nav noslēgušas sadarbības līgumus ar plānošanas reģioniem. Minētās pašvaldības par saviem budžeta līdzekļiem finansē bērnu aprūpes iestādes, kurās pašlaik nav iespējams veikt bērnu individuālo vajadzību izvērtējumu un atbalsta plānu izstrādi, jo pašvaldības nav finansējuma saņēmēja sadarbības partneri. Bērnu aprūpes iestādēs esošo bērnu individuālo vajadzību izvērtējums kopumā ir nepieciešams, lai noteiktu, kādus sociālos pakalpojumus pašvaldībām nepieciešams attīstīt plānošanas reģionu ietvaros, lai bērns, nonākot ģimeniskā vidē (pie aizbildņa vai audžuģimenes), varētu tos saņemt. Saskaņā ar Bērnu tiesību aizsardzības likuma 27. panta trešās un trīs prim daļas, šķirot bērnu no ģimenes, viņam jānodrošina ārpusģimenes aprūpe pie aizbildņa, audžuģimenē vai bērnu aprūpes iestādē, kā arī valsts apmaksāta neatliekamā medicīniskā palīdzība ārstniecības iestādēs vai palīdzība sociālās rehabilitācijas iestādēs. Bērnam primāri jānodrošina iespēja augt pie aizbildņa vai audžuģimenē. Ārpusģimenes aprūpi bērnu aprūpes iestādē nodrošina, ja aprūpe pie aizbildņa vai audžuģimenē nav piemērota konkrētam bērnam. Bērnu aprūpes iestādē bērns atrodas līdz brīdim, kad viņam tiek nodrošināta piemērota aprūpe pie aizbildņa vai audžuģimenē. Tādejādi, lai bērnam varētu rast labāko pakalpojumu, t.sk. piemērotāko audžuģimeni vai aizbildni, ir nepieciešams apzināt bērna individuālās vajadzības. Tāpat Ministru kabineta noteikumu projektā "Prasības sociālo pakalpojumu sniedzējiem" (turpmāk – prasību sociālo pakalpojumu sniedzējiem projekts) (izsludināts Valsts sekretāru sanāksmē 2016. gada 5. maijā) paredzēts, ka bērna lietā būs nepieciešams iekļaut informāciju, kas ir būtiska sociālā pakalpojuma nodrošināšanā. Tāpat Sociālo pakalpojumu un sociālās palīdzības likuma 24. pants paredz, ka, lai sekmētu valstī un pašvaldībā pieejamo resursu izmantošanu un nodrošinātu personas iekļaušanos sabiedrībā, sociālais dienests vai sociālās rehabilitācijas pakalpojuma sniedzējs katrai sociāli rehabilitējamai personai izstrādā un īsteno individuālās sociālās rehabilitācijas plānu. Pasākuma ietvaros plānos individuālo vajadzību novērtējumu un atbalsta plānus izstrādāt pēc vienotiem kritērijiem, ko izstrādās neatkarīgi pakalpojuma sniedzēji, tādejādi nodrošinot vienotu pieeju bērnu izvērtēšanai un vienotas informācijas iegūšanu, lai varētu plānot pakalpojumus un veidot vienotu reģionu attīstību.  Neveicot ārpusģimenes aprūpē esošo bērnu individuālo vajadzību izvērtējumu, nebūs iespējams noteikt, kāds sociālais pakalpojums bērnam ir visatbilstošākais.  MK noteikumu Nr. 313 grozījumu projekts paredz iespēju, ka finansējuma saņēmējs plāno un organizē darbības, lai būtu iespēja izvērtēt bērnus arī tajās bērnu aprūpes iestādēs, kas nav finansējuma saņēmēja sadarbības partneri 9.2.2.1. pasākuma ietvaros. MK noteikumu projekts paredz bērnu aprūpes iestādēs, kas nav finansējuma saņēmēja sadarbības partneri, veikt tikai bērnu individuālo vajadzību izvērtējumu un atbalsta plānu izstrādi, šīm bērnu aprūpes iestādēm netiks izstrādāti reorganizācijas plāni.  **2. Papildināmības principa noteikšana.**  MK noteikumu projekts paredz papildināt MK noteikumus Nr. 313 ar ES fondu papildināmības principa nosacījumiem. Papildināmības princips paredz, ka ES fondu asignējumi nedrīkst aizstāt valsts vai citus līdzvērtīgus strukturālos izdevumus[[1]](#footnote-1). MK noteikumu projektā tiek paredzēts, ka pašvaldības, kas jau pirms dalības 9.2.2.1. pasākuma aktivitātēs sava budžeta ietvaros nodrošina MK noteikumu Nr. 313 41. un 42. punktā noteiktos sabiedrībā balstītos sociālos pakalpojumus savā administratīvajā teritorijā deklarētām personām, kuras ir identificētas kā 9.2.2.1. pasākuma mērķa grupas personas, turpmāk var minētos pakalpojumus nodrošināt no 9.2.2.1. pasākuma projekta finanšu līdzekļiem. Savukārt finanšu līdzekļus, kas sākotnēji bija plānoti pašvaldības budžetā potenciālo 9.2.2.1. pasākuma mērķa grupas personu sabiedrībā balstītu sociālo pakalpojumu izdevumu nodrošināšanai, pašvaldībai līdzvērtīgā apmērā jāizmanto sabiedrībā balstītu sociālo pakalpojumu nodrošināšanai citām pašvaldības administratīvajā teritorijā deklarētām personām.  ES fondu papildināmības principu primāri piemēro šādām pašvaldības administratīvajā teritorijā deklarētām personām:   * pilngadīgām personām ar garīga rakstura traucējumiem, kurām ir noteikta I vai II invaliditātes grupa un kurām 9.2.2.1. pasākuma ietvaros nav veikts individuālo vajadzību izvērtējums un izstrādāts atbalsta plāns; * bērniem ar funkcionāliem traucējumiem, kuriem noteikta invaliditāte un kuri dzīvo ģimenēs, un kuriem 9.2.2.1. pasākuma ietvaros nav veikts individuālo vajadzību izvērtējums un izstrādāts atbalsta plāns, kā arī viņu likumiskajiem pārstāvjiem vai audžuģimenēm.   Ja starp pašvaldības administratīvajā teritorijā deklarētajām personām netiek identificētas iepriekš minētās personas, tad ES fondu papildināmības principu var piemērot šādām pašvaldības administratīvajā teritorijā deklarētām personām:   * pilngadīgām personām ar garīga rakstura traucējumiem, kurām noteikta III invaliditātes grupa ( *piemēram, personas veselības stāvoklis būtiski pasliktinājies, bet dotā brīdī invaliditātes grupa nav pārvērtēta; personas ar III invaliditātes grupu, kam nepieciešams regulārs atbalsts dzīvesvietā*); * pilngadīgām personām ar garīga rakstura traucējumiem, kurām nav noteikta invaliditāte (*piemēram, veci cilvēki, kuriem ir vecuma demence, bet invaliditāte nav piešķirta. Iemesls – tuvinieki nesaskata nepieciešamību kārtot vajadzīgās formalitātes personas vecuma dēļ vai citi apstākļi. Šajā gadījumā nepieciešams ārsta - psihiatra atzinums vai ar medicīnisku dokumentāciju pamatots ģimenes ārsta atzinums (t.i., persona iepriekš bijusi pie psihiatra un psihiatra slēdziens ir pieejams ģimenes ārstam zināšanai) par to, ka personai ir garīga rakstura traucējumi*); * bērniem ar funkcionāliem traucējumiem, kuriem nav noteikta invaliditāte un kuri dzīvo ģimenēs, un viņu likumiskajiem pārstāvjiem vai audžuģimenēm sociālās rehabilitācijas pakalpojumu nodrošināšanai (*funkcionālo traucējumu vērtējumu sniedz ģimenes ārsts, kā arī informācija ir pieejama pašvaldības sociālajiem darbiniekiem klienta lietā*); * bērniem ar funkcionāliem traucējumiem, kuriem ir noteikta invaliditāte un kuri mācību vai darba dēļ uz laiku nedzīvo ģimenē un viņu likumiskajiem pārstāvjiem vai audžuģimenēm sociālās rehabilitācijas pakalpojumu nodrošināšanai (*pakalpojumus nodrošina pēc deklarētās dzīvesvietas un pēc bērna likumisko pārstāvju vai audžuģimenes iesnieguma*).   ES fondu papildināmības principa piemērs: pašvaldība jau pirms dalības 9.2.2.1. pasākumā sava budžeta ietvaros nodrošina vienu no MK noteikumos Nr. 313 noteikto sabiedrībā balstītu sociālo pakalpojumu – aprūpi mājās personai, kas atbilst MK noteikumos Nr. 313 noteiktajiem mērķa grupas personas nosacījumiem – pilngadīgai personai ar garīga rakstura traucējumiem un noteiktu I invaliditātes grupu. Pēc sadarbības līguma noslēgšanas ar 9.2.2.1. pasākuma īstenotāju un finansējuma saņēmēju (attiecīgās administratīvās teritorijas plānošanas reģionu) un iesaistīšanās 9.2.2.1. pasākuma aktivitātēs, pašvaldība turpmāk izdevumus par minētajai personai sniegto pakalpojumu – aprūpi mājās, var attiecināt uz 9.2.2.1. pasākuma projekta attiecināmajām izmaksām un saņemt ES fondu finansējuma atmaksu jeb kompensāciju saskaņā ar vienas vienības izmaksu metodikā noteikto. Tādejādi pašvaldība sava budžeta ietvaros var plānot un sniegt sabiedrībā balstītus sociālo pakalpojumu līdzvērtīgā apmērā savā administratīvajā teritorijā deklarētiem iepriekšminētajiem iedzīvotājiem, kuri nav 9.2.2.1. pasākuma mērķa grupas personas. Jāņem vērā, ka personas, uz kurām attiecas papildināmības principa nosacījumi, obligāti ir vai nu pilngadīgas personas ar garīga rakstura traucējumiem, kuras potenciāli var nonākt valsts ilgstošas aprūpes institūcijā (*nepieciešami sociālā aprūpes vai sociālās rehabilitācijas pakalpojumi)* vai nu bērni ar funkcionāliem traucējumiem. Minētās personas atbilst visām mērķa grupas pazīmēm, bet projektu ierobežotā finansējuma dēļ netiek iekļautas dalībai 9.2.2.1. pasākuma projekta aktivitātēs, vai arī minētām personām nepiemīt visas MK noteikumos Nr. 313 noteiktās mērķa grupas personu pazīmes, lai tie klasificētos kā 9.2.2.1. pasākuma mērķa grupas personas.  ES fondu papildināmības principa nosacījumi MK noteikumu projektā tiek iestrādāti, pamatojoties uz to, ka iedzīvotāju skaita ziņā mazākās pašvaldībās var būt grūtības identificēt MK noteikumu Nr. 313 nosacījumiem atbilstošas jaunas, līdz šim pašvaldību sociālo dienestu redzeslokā neesošas mērķa grupas personas un nodrošināt to dalību 9.2.2.1. pasākuma aktivitātēs. Saskaņā ar likumā "Par pašvaldībām" un "Sociālo pakalpojumu un sociālās palīdzības likumā" noteikto, sociālās palīdzības un sociālo pakalpojumu nodrošināšana iedzīvotājiem ir pašvaldības funkcija. Tādā gadījumā var veidoties situācija, ka pašvaldība jau ir apzinājusi savā administratīvajā teritorijā deklarētās personas, tai skaitā arī tās, kas atbilst MK noteikumu Nr. 313 noteiktajiem mērķa grupas personu pazīmēm un nodrošina šīm personām daļu nepieciešamo sabiedrībā balstīto sociālo pakalpojumu. Iesaistoties 9.2.2.1. pasākuma aktivitātēs, minētās pašvaldības rīcībā var nebūt citu administratīvajā teritorijā deklarētu personu, kas atbilst MK noteikumu Nr. 313 mērķa grupas personu nosacījumiem. Izvēloties īstenot papildināmības principu, pašvaldībai ir tiesības jau sniegtos sabiedrībā balstītos sociālos pakalpojumus turpmāk finansēt no 9.2.2.1. pasākuma finansējuma, bet savus budžeta līdzekļus novirzīt sabiedrībā balstītu sociālo pakalpojumu nodrošināšanai citām personām, atbilstoši MK noteikumu projektā noteiktiem nosacījumiem. Netiek atbalstīta finansējuma novirzīšana citām likumā "Par pašvaldībām" noteiktajām funkcijām, piemēram, tādām kā sociālās palīdzības sniegšana, komunālo pakalpojumu apmaksa vai sabiedriskās kārtības uzturēšana.  Pašvaldībai, iesaistoties 9.2.2.1. pasākuma aktivitātēs un izvēloties īstenot papildināmības principu, sākotnēji jānodrošina rīcības, lai apzinātu un primāri iesaistītu pēc iespējas lielāku savā administratīvajā teritorijā iedzīvotāju skaitu, kuri atbilst MK noteikumos Nr. 313 noteiktajām mērķa grupas personu pazīmēm. Pēc tam, kad apzinātajām mērķa grupas personām, kuras izteikušas vēlmi ņemt dalību 9.2.2.1. pasākuma aktivitātēs, tiek nodrošināti MK noteikumos Nr. 313 noteiktie sabiedrībā balstīti sociālie pakalpojumi, pašvaldība var apzināt citus savus iedzīvotājus, kuri atbilst kādai mērķa grupas personas pazīmei un plānot šīm personām minēto pakalpojumu nodrošināšanu. Ja pašvaldība neizvēlas īstenot papildināmības principu, tad dalībai 9.2.2.1. pasākuma aktivitātēs ir jāapzina tikai MK noteikumiem Nr. 313 atbilstošas mērķa grupas personas, kuras līdz šim nav saņēmušas pašvaldības finansētus sabiedrībā balstītus sociālos pakalpojumus vai arī saņēmušas tikai daļu no nepieciešamajiem sabiedrībā balstītajiem sociālajiem pakalpojumiem.  Atbildīgā iestāde iniciētos grozījumus attiecībā uz ES fondu papildināmības principa nosacījumiem ir konceptuāli pārrunājusi ar Eiropas Komisijas (turpmāk – EK) pārstāvjiem 2016. gada 25. jūlijā Finanšu ministrijas organizētajā videosarunā. Turpinot neformālu iniciēto grozījumu saskaņošanu ar EK pārstāvjiem tika panākta vienošanās, ka ES fonda papildināmības principa nosacījumus var piemērot gadījumos, kad pašvaldība budžeta līdzekļus paredz novirzīt MK noteikumos Nr. 313 noteikto sabiedrībā balstītu sociālo pakalpojumu finansēšanai savas teritorijas iedzīvotājiem, kuri atbilst kādai 9.2.2.1. pasākuma mērķa grupas personām noteiktajai pazīmei.  MK noteikumu projekts tiek papildināts arī jaunām tiesiskā regulējuma normām, kas dot iespēju finansējuma saņēmējam pārliecināties, vai pašvaldība, kas izvēlējusies īstenot ES fondu papildināmības principu, to ievēro. Pašvaldībai, papildus noteikumos Nr. 313 noteiktajai atskaitēs iekļaujamajai informācijai, jāiesniedz informācija arī par tām personām, kuras saņēmušas noteiktos sabiedrībā balstītus sociālos pakalpojumus tā finansējuma apmērā, kas līdzvērtīgs 9.2.2.1. pasākuma ietvaros saņemtajam. Piemēram, pašvaldība nodrošina pakalpojumus pilngadīgām personām ar garīga rakstura traucējumiem, kuras ir 9.2.2.1. pasākuma mērķa grupas personas un iesniedz plānošanas reģionam (finansējuma saņēmējam) atskaiti un finanšu atmaksas pieprasījumu atbilstoši vienas vienības izmaksu metodikā noteiktajam. Pašvaldībai papildus ir jānodrošina kāds MK noteikumu Nr. 313 41. punktā noteiktais sabiedrībā balstītais sociālais pakalpojums citai pilngadīgai personai, kas atbilst kādai MK noteikumu Nr. 313 3.1. apakšpunktā noteiktai mērķa grupas pazīmei vismaz par tādu finanšu apmēru, kāds izmantots iepriekš minēto mērķa grupas personu vajadzībām. Savukārt, ja pašvaldība nodrošina pakalpojumu MK noteikumu Nr. 313 3.3. apakšpunktā minētām mērķa grupas personām un iesniedz atskaiti un finanšu atmaksas pieprasījumu atbilstoši faktiskajām izmaksām, tad papildus ir jānodrošina kāds MK noteikumu Nr. 313 42. punktā noteiktais sabiedrībā balstītais sociālais pakalpojums personai, kas atbilst kādai MK noteikumu Nr. 313 3.3. apakšpunktā noteiktai mērķa grupas pazīmei atbilstoši tam finanšu apmēram, kāds pieprasīts iepriekš minēto mērķa grupas personu vajadzībām.Finansējuma saņēmējs, konstatējot, ka pašvaldība nesniedz sabiedrībā balstītus sociālos pakalpojumus citām personām, kuras ir ar līdzīgiem traucējumiem kā 9.2.2.1. pasākuma mērķa grupas personām, tiesīgs ieturēt kompensāciju par MK noteikumos Nr. 313 noteiktajiem sabiedrībā balstītajiem sociāliem pakalpojumiem mērķa grupas personām par nesniegtā pakalpojuma finansējuma daļu.  **3. Sadarbības partneru – pašvaldību iesaistes termiņa pagarinājums un plānošanas reģionu deinstitucionalizācijas plānu izstrādes termiņa pagarinājums.**  Ņemot vērā, ka Labklājības ministrija vairāku savstarpējo tikšanos laikā ir panākusi vienošanos ar Latvijas lielo pilsētu asociāciju (turpmāk – LLPA) un Latvijas Pašvaldību savienību (turpmāk – LPS) par termiņa pagarinājumu sadarbības līguma noslēgšanai ar tām pašvaldībām, kuras vēl nav noslēgušas nodomu protokolu (piemēram, Valmieras pilsēta), MK noteikumu projekts paredz sadarbības līguma noslēgšanas termiņa pagarinājumu par četriem mēnešiem – līdz 2016. gada 31. decembrim.  Ņemot vērā sadarbības līgumu noslēgšanas termiņa pagarinājumu un to, ka līdz 2016. gada beigām projektā iesaistīto jauno sadarbības partneru mērķa grupas personu apzināšana, individuālo vajadzību izvērtēšana un atbalsta plānu izstrāde būs iespējama tikai 2017. gadā, tiks ietekmēta plānošanas reģionu deinstitucionālizācijas plānu izstrāde un saskaņošana Sociālo pakalpojumu attīstības padomē šobrīd MK noteikumos Nr. 313 noteiktajā termiņā (2017. gada 30. jūnijs). Lai mazinātu risku, ka deinstitucionalizācijas plānos tiek iekļauta nepilnīga informācija attiecībā uz jaunajiem sadarbības partneriem – pašvaldībām, MK noteikumu projekts paredz pagarināt deinstitucionalizācijas plānu izstrādes termiņu pa sešiem mēnešiem – līdz 2017. gada 31. decembrim.  **4. Sadarbības partneru – pašvaldību iesaistes pasākumā nosacījumu precizējumi.**  Ņemot vērā, ka Labklājības ministrija vairāku savstarpējo tikšanos laikā ir panākusi vienošanos ar LLPA un LPS, ka MK noteikumos Nr. 313 tiks pārskatīti sadarbības partneru – pašvaldību pienākumi pasākuma īstenošana, kā arī padarīti elastīgāki sadarbības līguma nosacījumi, MK noteikumu projekts paredz:   * precizēt MK noteikumu 16. punktu, to papildinot ar atsaucēm uz pasākuma atbalstāmajām darbībām, kuru īstenošanā sadarbības partneris pasākuma ietvaros iesaistās. Precīzi sadarbības partnera pienākumi katras atbalstāmās darbības īstenošanā tiek atrunāti sadarbības līgumā; * papildināt MK noteikumus Nr. 313 ar nosacījumu, ka pašvaldība var vienoties ar finansējuma saņēmēju par pasākuma mērķa grupas personu skaitu, kurām pasākuma ietvaros pašvaldība plāno nodrošināt sabiedrībā balstītu sociālo pakalpojumu sniegšanu. Pašvaldībām būs iespēja precizēt mērķa grupas personu skaitu deinstitucionalizācijas plāna izstrādes laikā, noslēdzot ar finansējuma saņēmēju papildu vienošanos pie sadarbības līguma, kurā nosaka precīzu pašvaldības uzņemamo saistību apmēru projekta īstenošanā.   Papildu vienošanās pie sadarbības līguma iekļaus informāciju par šādām sadarbības partnera – pašvaldības uzņemamajām saistībām pasākuma ietvaros:   1. precīzu mērķa grupas personu skaitu un tiem sniedzamo sabiedrībā balstītu sociālo pakalpojumu veidus un apjomu; 2. finansējuma apmēru, kas nepieciešams sabiedrībā balstītu sociālo pakalpojumu nodrošināšanai mērķa grupas personām gan pasākuma (projekta) īstenošanas laikā (Eiropas Sociālā fonda (turpmāk – ESF) finansējums), gan pēc pasākuma īstenošanas beigām (pakalpojumu nodrošināšana mērķa grupas personām vai nu valsts budžeta finansējuma ietvaros vai pašvaldību budžeta finansējuma ietvaros).   MK noteikumu projektā precizēti arī nosacījumi attiecībā uz finansējuma saņēmēja sadarbības partneriem – pašvaldībām, kas var piedalīties pilngadīgo personu ar garīga rakstura traucējumiem individuālo vajadzību izvērtēšanā un atbalsta plānu izstrādē. MK noteikumu Nr. 313 16.1 punkts papildināts ar nosacījumu, ka minētās darbības var īstenot arī cita plānošanas reģiona administratīvajā teritorijā esošā pašvaldība, ja vien pašvaldība atbilst pārējiem nosacījumiem. Pašvaldībai jābūt finansējuma saņēmēja sadarbības partnerim 9.2.1. specifiskā mērķa "Paaugstināt sociālo dienestu darba efektivitāti un darbinieku profesionalitāti darbam ar riska situācijās esošām personām" 9.2.1.1. pasākuma "Profesionāla sociālā darba attīstība pašvaldībās" (turpmāk – 9.2.1.1. pasākums) ietvaros īstenotā pilotprojektā saistībā ar metodikas darbu ar personām ar garīga rakstura traucējumiem. Pilngadīgo personu ar garīga rakstura traucējumiem individuālo vajadzību izvērtēšanu var īstenot to pašvaldību sociālo dienestu darbinieki, kuri izgājuši apmācības 9.2.1.1. pasākuma ietvaros. Nosacījums iekļauts, lai plānošanas reģioni pilngadīgo personu ar garīga rakstura traucējumiem individuālo vajadzību izvērtēšanai var piesaistīt citu plānošanas reģionu pašvaldību sociālo darbinieku. Minētais nosacījums var tik piemērots, piemēram, gadījumos, kad kādu apstākļu dēļ (piemēram, izvērtējamo mērķa grupas personu liela skaita dēļ) plānošanas reģionam nav iespējams savlaicīgi nodrošināt individuālo vajadzību izvērtēšanas procesa pabeigšanu un ekonomiski izdevīgāk kļūst piesaistīt papildu sociālo darbinieku. Ņemot vērā, ka individuālo vajadzību izvērtēšanā iesaistītajiem sociālajiem darbiniekiem ir jābūt atbilstoši apmācītiem, var veidoties situācija, ka prasībām atbilstošs sociālais darbinieks ir cita plānošanas reģiona pašvaldības sociālais darbinieks.  Šobrīd MK noteikumu Nr. 313 19.1 punkts paredz, ka Sadarbības partneris, ar kuru noslēgts sadarbības līgums, ir tiesīgs izbeigt vienošanos par sadarbību, pēc vienošanās par sadarbības izbeigšanos parakstīšanas pilnā apmērā atmaksājot finansējuma saņēmēja norādītajā kontā projekta īstenošanas laikā saņemto finansējumu. Ņemot vērā, ka 9.2.2.1. pasākuma ietvaros sadarbības partneriem izmaksas pamatā var rasties tikai par mērķa grupas personām sniegtajiem sabiedrībā balstītiem sociālajiem pakalpojumiem un to, ka, sniedzot sabiedrībā balstītus sociālos pakalpojumus mērķa grupas personām, tiek nodrošināta mērķa grupas personu individuālo vajadzību pēc pakalpojumiem apmierināšana, gadījumos, ja sadarbības partneris izvēlas pārtraukt sadarbību un sabiedrībā balstītu sociālo pakalpojumu sniegšanu pirms projekta beigām, izmaksas, kas sadarbības partnerim ir kompensētas projekta ietvaros, ir izlietotas 9.2.2.1. pasākuma mērķa un rezultatīvo rādītāju sasniegšanai, un tādējādi nebūtu atgūstamas no sadarbības partnera pēc sadarbības pārtraukšanas. Līdz ar to MK noteikumu projekts paredz svītrot nosacījumu, ka pēc sadarbības pārtraukšanas sadarbības partnerim ir jāatmaksā finansējuma saņēmēja norādītajā kontā projekta īstenošanas laikā saņemtais finansējums, bet, sadarbības līguma pārtraukšanas gadījumā sadarbības līguma darbības laikā mērķa grupas personai sniegtais atbalsts tomēr tiks uzskaitīts kā projekta rezultāts. MK noteikumu projektā paliek nosacījums, ka sadarbības partneri var izbeigt iepriekš noslēgto vienošanos par sadarbību, tādas tiesības līgumslēdzējpusēm ir arī saskaņā arī līgumu noslēgšanas vispārējo kārtību.  **5. 9.2.2.1. pasākuma uzraudzības rādītāju precizēšana.**  Ņemot vērā to, ka darbības programmā 9.2.2.1. pasākuma ietvaros sasniedzamie uzraudzības rādītāji pamatā ir noteikti līdz 2023. gada 31. decembrim, papildus sasniedzamo rādītāju starpvērtību (t.i., uz 2018. gada 31. decembri) noteikšana MK noteikumos Nr. 313 rada risku tam, ka 9.2.2.1. pasākuma projektu ietvaros finansējuma saņēmēji mākslīgi intensificēts darbu pie atsevišķu projekta pasākumu ieviešanas ar mērķi sasniegt noteikto iznākumu rādītāju starpvērtības, nevis nodrošināt vienmērīgu un 9.2.2.1. pasākumā plānotajam atbilstošu darbību īstenošanu. MK noteikumu projekts paredz precizēt 9.2.2.1. pasākuma iznākuma rādītāju sasniegšanas nosacījumus, paredzot, ka tie iznākuma rādītāji, kas nav iekļauti darbības programmas 9. prioritārā virziena "Sociālā iekļaušana un nabadzības apkarošana" (turpmāk – 9. prioritārais virziens) snieguma ietvarā, ir sasniedzami līdz 2023. gada 31. decembrim.  Minētās izmaiņas neietekmēs 9.2.2.1. pasākuma īstenošanu, jo:   1. iznākuma rādītājs "Pieaugušo personu ar garīga rakstura traucējumiem skaits, kurām ar Eiropas Sociālā fonda atbalstu veikts individuālo vajadzību izvērtējums – 2 100" tiks sasniegts 2017. gadā, veicot mērķa grupas personu individuālo vajadzību izvērtējumus; 2. iznākuma rādītājs "Bērnu aprūpes iestādēs esošo bērnu skaits, kuriem veikts individuālo vajadzību izvērtējums (ar Eiropas Sociālā fonda atbalstu) – 1760" arī tiks sasniegts 2017. gadā, veicot mērķa grupas personu individuālo vajadzību izvērtējumus; 3. iznākuma rādītājs "Slēgšanai atbalstīto ilgstošās sociālās aprūpes un sociālās rehabilitācijas institūciju (filiāļu) skaits – 3" jau ir daļēji sasniegts, jo Labklājības ministrija ir nosaukusi 2 slēdzamās VSAC filiāles – "Allaži" un "Teika", savukārt trešo slēdzamo VSAC filiāli LM plāno identificēt laika posmā no 2017. līdz 2020. gadam.   9.2.2.1. pasākuma finanšu rādītāja starpvērtība uz 2018. gada 31. decembri šobrīd netiek precizēta.  **6. Aprūpes pakalpojuma izmaksu nosacījumu precizēšana.**  Šobrīd MK noteikumi Nr. 313 paredz, ka aprūpes pakalpojumu bērniem ar funkcionāliem traucējumiem līdz četru gadu vecumam, kuriem ir noteikta invaliditāte un izsniegts VDEĀVK atzinums par īpašas kopšanas nepieciešamību sakarā ar smagiem funkcionāliem traucējumiem, var sniegt pašvaldības izvēlēts pakalpojuma sniedzējs. 9.2.2.1. pasākuma projektu ietvaros pašvaldībām tiek segta atlīdzības izmaksu kompensācija par aprūpes pakalpojumu, ja tas tiek sniegts vai nu uz uzņēmuma līguma vai uz darba līguma pamata. Atlīdzības kompensācijas apmērs darba līguma gadījumā nevar pārsniegt kārtējam gadam valstī noteikto minimālo stundas tarifa likmi normālā darba laika ietvaros par katru mērķa grupas personu. Papildu tam darba līguma gadījumā ir attiecināma arī kompensācija par transporta izdevumiem (par degvielu, transportlīdzekļu nomu, transporta un specializētā transporta pakalpojumu pirkšanu, sabiedriskā transporta izmantošanu) aprūpes pakalpojuma sniedzējiem, lai nokļūtu līdz bērnu sociālās aprūpes pakalpojumu sniegšanas vietai un atgrieztos no tās. Savukārt uzņēmuma līguma gadījumā kompensācija par transporta izdevumiem netiek paredzēta, jo MK noteikumu Nr. 313 25.2. apakšpunkts nosaka, ka kompensācijas izmaksa ietver jebkādus izvedumus, kas saistīti ar aprūpes pakalpojumu sniegšanu un tie nevar pārsniegt kārtējam gadam valstī noteikto minimālo stundas tarifa likmi par vienu aprūpes pakalpojuma stundu vienai mērķa grupas personai. Tādējādi rodas nevienlīdzīga situācija, ja pakalpojumu sniedz uz darba vai uzņēmuma līguma pamata. Tā piemēram, ja pašvaldības izvēlas ar aprūpes pakalpojuma sniedzēju slēgt darba līgumu (pie kura ir attiecināma kompensācija gan par atlīdzības, gan par transporta izmaksām), tad tas prasa ievērojamas administratīvos un laika resursus, jo ir jāapstiprina jauns amats, kā arī ne visi aprūpētāji piekrīt strādāt uz laiku vai nenormētu darba laiku un tml. Savukārt, ja aprūpes pakalpojumu sniedz uz uzņēmuma līguma pamata, tad “aprūpes pakalpojuma izmaksās” ietilpst ne tikai aprūpētāja atlīdzības izmaksas, bet arī visi pārējie izdevumi, kas var rasties pakalpojuma sniedzējam (piem., transporta izdevumi). Pašvaldības pakalpojumu sniegšanu uz uzņēmuma līguma pamata izvēlētos vairāk, jo tas paredz pateicīgākus/elastīgākus pakalpojuma sniegšanas nosacījumus, kas ģimenēm ar mērķa grupas bērniem, būtu vairāk nepieciešami, ērtāki un pieprasītāki. Tomēr šajā gadījumā aprūpes pakalpojuma nodrošināšanai būtu nepieciešami arī transporta izdevumi, kas būtu iekļaujami kopējā izmaksu "grozā" un līdz ar to palielinātos kopējās pakalpojuma izmaksas, kas šobrīd netiek kompensētas 9.2.2.1. pasākuma ietvaros, kā tas ir darba līguma gadījumā. Pie šādas situācijas pastāv iespēja, ka pakalpojums netiks sniegts pienācīgā kvalitātē, no kā vistiešākā veidā būtu ietekme uz mērķa grupu - bērniem ar funkcionāliem traucējumiem un viņu vecākiem. Ņemot vērā iepriekšminēto, MK noteikumu projekts paredz precizēt pakalpojuma izmaksu nosacījumus uzņēmuma līguma gadījumā, nosakot, ka aprūpes pakalpojuma atlīdzības izmaksas nepārsniedz kārtējam gadam valstī noteikto minimālo stundas tarifa likmi, tādējādi nodrošinot iespēju pakalpojuma izmaksu grozā ietvert arī citas izmaksas, kas nodrošinātu tā kvalitatīvu sniegšanu.  **7. Pakalpojumu sniegšanas nosacījumi bērniem, kuri pasākuma īstenošanas laikā kļūst pilngadīgi.**  MK noteikumu Nr. 313 3.1. apakšpunkts paredz, ka mērķa grupa ir pilngadīgas personas ar garīga rakstura traucējumiem. Atbalstāmās darbības paredz šīm personām veikt individuālo vajadzību izvērtēšanu, atbalsta plānu izstrādi un sabiedrībā balstītu sociālo pakalpojumu sniegšanu saskaņā ar atbalsta plānos noteikto. Ņemot vērā to, ka no atbalsta plāna izstrādes līdz pakalpojuma saņemšanas uzsākšanai var paiet noteikts laiks (ilgāks vai īsāks atkarībā no tā, vai personai nepieciešamā pakalpojuma sniegšanai infrastruktūra ir pieejama, vai tā vēl jāveido), ir lietderīgi personu ar garīga rakstura traucējumiem individuālo vajadzību izvērtēšanā pielietot metodiku, kas 17 gadu vecai personai nodrošinās iespēju pēc pilngadības sasniegšanas saņemt pilngadīgām personām ar garīga rakstura traucējumiem piemērotus pakalpojumus. Eiropas kopējās vadlīnijās rekomendēto atbalsta intensitātes skalu – zinātnisko metodi (turpmāk - atbalsta intensitātes skala), ko atbilstoši MK noteikumu Nr. 313 19.1.10.2. apakšpunktam izmanto pilngadīgu personu ar garīga rakstura traucējumiem individuālo vajadzību izvērtēšanai atbilstoši tās izstrādātāju vadlīnijām ir izmantojama jau sākot no 16 gadu vecuma.  MK noteikumu Nr. 313 3.3. apakšpunkts paredz, ka 9.2.2.1. pasākuma mērķa grupa ir bērni ar funkcionāliem traucējumiem, kuriem ir noteikta invaliditāte un kuri dzīvo ģimenēs, un viņu likumiskie pārstāvji vai audžuģimenes. Atbilstoši Bērnu tiesību aizsardzības likuma 3. panta 1. daļai bērns ir persona, kas nav sasniegusi 18 gadu vecumu, izņemot tās personas, kuras saskaņā ar likumu izsludinātas par pilngadīgām vai stājušās laulībā pirms 18 gadu vecuma sasniegšanas. Tādējādi, saskaņā ar MK noteikumu Nr. 313 42.3.1. apakšpunktā minēto, bērni līdz 17 gadu vecumam (ieskaitot) var saņemt sociālās rehabilitācijas pakalpojumu, savukārt saskaņā ar MK noteikumu Nr. 313 42.2. un 42.3.2. apakšpunktā minēto, bērnu ar funkcionāliem traucējumiem likumiskie pārstāvji vai audžuģimenes var saņemt "atelpas brīža" vai sociālās rehabilitācijas pakalpojumus. Sociālā rehabilitācija ir pasākumu kopums, kas palīdz bērnam sadzīvot ar saviem veselības traucējumiem, tikt galā ar ikdienu un mācīties dzīvot sabiedrībā un to veic tādi speciālisti kā, piemēram, psihologs, logopēds, reitterapeits, hidroterapeits. Savukārt bērna likumiskajiem pārstāvjiem tiks sniegts, piemēram, psihologa vai rehabilitologa pakalpojumi, fizioterapija, izglītojošās atbalsta grupas. Kopumā katram bērnam no 2017. līdz 2022. gadam paredzēta iespēja apmeklēt līdz pat četrus dažādus speciālistus, katru līdz desmit reizēm, bet bērna likumiskie pārstāvji vai audžuģimenes šajā laikā varēs apmeklēt līdz diviem dažādiem speciālistiem. No šā brīža MK noteikumu Nr. 313 redakcijas izriet, ka pēc individuālā izvērtējuma atbalsta plāna sagatavošanas, sociālas rehabilitācijas pakalpojuma saņemšanas laikā bērns var kļūt pilngadīgs un tādējādi veidojas risks, ka pakalpojums netiks sniegts atbilstošai mērķa grupai un tādējādi pastāv gan izdevumu neattiecināmības risks, gan veidojas situācijas, ka bērns vai viņa likumiskie pārstāvji nesaņem individuālā izvērtējuma atbalsta plānā norādītos un nepieciešamos sociālās rehabilitācijas pakalpojumus. Līdz ar to MK noteikumu projekts paredz, ka gan bērnam, gan likumiskajam pārstāvim ir tiesības izmantot bērna atbalsta plānā ietverto attiecīgo sociālās rehabilitācijas pakalpojumu vēl 12 mēnešu periodā pēc bērna pilngadības sasniegšanas.Sniegtie sociālās rehabilitācijas pakalpojumi tiks uzskaitīti kā bērnam ar funkcionāliem traucējumiem sniegtais atbalsts un veidos pasākuma uzraudzības rādītāju vērtību. Šāds risinājums mudinātu bērnu likumiskos pārstāvjus pieteikties dalībai 9.2.2.1. pasākumā un nediskriminētu 16 un 17 gadīgu bērnu likumiskos pārstāvjus, jo varētu veidoties situācijas, kad uz izvērtējuma un atbalsta plāna sagatavošanu pieteiksies tikai bērnu līdz 15 gadu vecumam likumiskie pārstāvji. Papildu tam tiktu nodrošināta gan 9.2.2.1. pasākuma radītāju sasniegšana, gan pakalpojumam paredzētā finansējuma apguve (piem. gadījumos, ja bērns, kuram ir uzsākts izvērtējums vai pakalpojumi, ir sasniedzis 18 gadus, automātiski izkrīt no 9.2.2.1. pasākuma mērķa grupas, bet finansējums izvērtējuma veikšanā jau ir ieguldīts).  **8. Deinstitucionalizācijas plāna satura papildinājumi.**  Atbilstoši Ministru kabineta komitejas 2016. gada 3. oktobra sēdē apstiprinātajam "Ministru kabineta un Latvijas Pašvaldību savienības vienošanās un domstarpību protokolam" ir panākta vienošanās ar Latvijas Pašvaldību savienību, ka 9.2.2.1. pasākuma ietvaros izstrādājamajos plānošanas reģionu deinstitucionalizācijas plānos tiks iekļauts:   1. pašvaldību sabiedrībā balstītu sociālo pakalpojumu infrastruktūras attīstības plānojums, paredzot izmaksu ziņā visefektīvāko un pašvaldību vajadzībām atbilstošāko infrastruktūras attīstības risinājumu 9.3.1.1. pasākuma ietvaros; 2. tikai ar attiecīgo pašvaldību saskaņots infrastruktūras attīstības risinājums, tā īstenošanai reāli nepieciešamais finansējums dalījumā pa finansējuma avotiem, tai skaitā 9.3.1.1. pasākuma finansējuma apmērs, kā arī sasniedzamo uzraudzības rādītāju vērtības katrai pašvaldībai.   MK noteikumu projekts paredz attiecīgus papildinājumus MK noteikumos Nr. 313. Papildus tam, MK noteikumu projekts paredz, ka plānošanas reģionu deinstitucionalizācijas plānos tiks iekļauts arī 9.3.1.1. pasākuma finansējuma sadalījums pa plānošanas reģioniem, kuru nosaka, izmantojot Rīcības plānā deinstitucionalizācijas īstenošanai (publicēts Labklājības ministrijas tīmekļa vietnē) noteiktās vidējās indikatīvās izmaksas uz vienu mērķa grupas personu.  **9. Reorganizācijas plānu izstrādes nosacījumu precizēšana.**  Šobrīd MK noteikumi Nr. 313 nosaka, ka slēgšanai atbalstīto VSAC filiāļu un bērnu aprūpes iestāžu reorganizācijas plāni ir izstrādājami kā atsevišķi plāni vai arī integrējami plānošanas reģionu deinstitucionalizācijas plānos kā viena no plānošanas reģionu deinstitucionalizācijas plāna sadaļām. Ņemot vērā, ka reorganizācijas plāni saturēs būtisku informāciju par reorganizējamo bērnu aprūpes iestāžu ģimeniskai videi pietuvinātu pakalpojumu attīstību un slēdzamo VSAC filiāļu infrastruktūras un personālresursu tālāku izmantošanu, reorganizācijas plāni būtu izskatāmi un apstiprināmi 9.2.2.1. pasākuma uzraudzības padomē (Sociālo pakalpojumu attīstības padome). Lai mazinātu administratīvo slogu un neradītu situācijas, kad 9.2.2.1. pasākuma uzraudzības padome būtu sasaucama pēc katra reorganizācijas plāna izstrādes (kopā tiks izstrādāti 36 reorganizācijas plāni), Ar MK noteikumu projektu paredzēts noteikt, ka reorganizācijas plāni ir integrējami plānošanas reģionu deinstitucionalizācijas plānos to izstrādes vai to ieviešanas progresa izvērtēšanas laikā. Tādējādi tiks nodrošināts, ka visi reorganizācijas plāni, kas tiks izstrādāti līdz deinstitucionalizācijas plānu izskatīšanai 9.2.2.1. pasākuma uzraudzības padomē, tiks sākotnēji integrēti deinstitucionalizācijas plānos, savukārt tie reorganizācijas plāni, kas tiks izstrādāti pēc deinstitucionalziācijas plānu saskaņošanas 9.2.2.1. pasākuma uzraudzības padomē (piemēram, 2018. gadā nosauktās trešās reorganizējamās VSAC filiāles reorganizācijas plāns), tiks integrēti deinstitucionalizācijas plānos to ieviešanas progresa izvērtēšanas laikā, kas 9.2.2.1. pasākuma ietvaros tiks veikts divas reizes – līdz 2019. gada 1. aprīlim un līdz 2021.gada 1.aprīlim.  **10. Citi tehniski un redakcionāli precizējumi.**  Lai nodrošinātu tiesiskā regulējuma normu nepārprotamu un skaidru izpratni, MK noteikumos Nr. 313 nepieciešams veikt šādus precizējumus:   1. aizstāt visā MK noteikumu Nr. 313 tekstā vārdus "sabiedrībā balstīti pakalpojumi" ar vārdiem "sabiedrībā balstīti sociālie pakalpojumi", jo sabiedrībā balstīti pakalpojumi ir daudz plašāks jēdziens un ietver arī veselības un citu jomu pakalpojumus; 2. aizstāt noteikumos atšķirīgi lietotos "plāna" terminus, nosakot, ka tie ir plānošanas reģionu deinstitucionalizācijas plāni 3. svītrot 41. punkta ievaddaļā vārdus "papildus jau sniegtajiem sabiedrībā balstītajiem sociālajiem pakalpojumiem". MK noteikumu projekts paredz, ka sabiedrībā balstītu sociālo pakalpojumu īstenošanu 9.2.2.1. pasākuma mērķa grupas personām – pilngadīgām personām ar garīga rakstura traucējumiem, nodrošina pašvaldības, kas var nodrošināt kādu MK noteikumu Nr. 313 41. punktā noteikto sabiedrībā balstīto sociālo pakalpojumu. 4. papildināt 45.3.3. apakšpunktu ar vārdiem "tai skaitā iekļaujot norādes par bērnam nozīmētajiem medikamentiem un ordinētajām devām", jo šobrīd 45.3.3. apakšpunkts paredz, ka viens no dokumentiem, kas ir jāpievieno pie bērna likumisko pārstāvju vai audžuģimenes iesnieguma par nepieciešamību nodrošināt "atelpas brīža" pakalpojumu ir ģimenes (vispārējās prakses) ārsta izsniegta izraksta kopija no bērna medicīniskās ambulatorās kartes vai izraksts no ārstniecības iestādes "Izraksts no stacionārā pacienta/ambulatorā pacienta medicīniskās kartes" (veidlapa Nr. 027/u) par bērna veselības stāvokli (izraksta derīguma termiņš seši mēneši). Minētie izraksti nesatur informāciju par medikamentiem/zālēm un nepieciešamajām devām, kas bērniem ar funkcionāliem traucējumiem, kuriem izsniegts Veselības un darbspēju ekspertīzes ārstu valsts komisijas atzinums par īpašas kopšanas nepieciešamību sakarā ar smagiem funkcionāliem traucējumiem, ir nepieciešami. Ņemot vērā, ka "atelpas brīdis" ir pakalpojums, kas tiek sniegt ar mērķi nodrošināt bērniem uzraudzību, lai īslaicīgi atslogotu bērnu piederīgos no aprūpes pienākumu veikšanu, tad "atelpas brīža" pakalpojuma sniedzējiem (personālam) ir jābūt lietas kursā kādi medikamenti un kādās devās bērnam ir jālieto vecāku prombūtnes laikā; 5. papildināt 49.2. apakšpunktu aiz vārdiem "piesaistītie sociālo pakalpojumu sniedzēji" ar vārdiem "vai ārstniecības personas un ārstniecības iestāžu reģistrā reģistrēti pakalpojumu sniedzēji". Atsevišķus pakalpojumus, kas būs nepieciešami sociālās rehabilitācijas mērķu sasniegšanas bērniem ar funkcionāliem traucējumiem atbilstoši normatīvajos aktos noteiktajai kārtībai nav nepieciešams reģistrēt sociālo pakalpojumu sniedzēju reģistrā, bet tie ir reģistrējami ārstniecības personu vai ārstniecības iestāžu reģistrā, piemēram, reitterapija, ergoterapeita pakalpojumi u.c. Lai neierobežotu mērķa grupas personu iespējas saņemt tām nepieciešamos pakalpojumos gadījumos, ja atbilstošo speciālistu pakalpojumi var būt gan sociālo pakalpojumu sniedzēju reģistrā reģistrēta sociālo pakalpojumu sniedzēja sniegtu pakalpojumu sastāvdaļa, gan tikt nodrošināta ārpus tā, paredzēta iespēja sociālās rehabilitācijas pakalpojumus sniegt arī tādiem pakalpojumu sniedzējiem, kas ir reģistrēti ārstniecības personas un ārstniecības iestāžu reģistrā. |
| 3. | Projekta izstrādē iesaistītās institūcijas | Labklājības ministrija |
| 4. | Cita informācija | Finansējuma saņēmējus (plānošanas reģionus) nekādā ziņā neietekmē MK noteikumu projekta 1., 4., 11. un 16. punkts.  MK noteikumu projekta 2. un 3. punkts nosaka, ka daļa uzraudzības (iznākuma) rādītāju, kas bija noteikti sasniegt uz 2018. gada 31. decembri ir noteikti arī uz 2023. gada 31. decembri. Nosacījums atvieglo finansējuma saņēmējam projekta īstenošanu, jo iznākuma rādītāju sasniegšanu var plānot pakāpeniski un proporcionāli visam projekta īstenošanas laikam.  MK noteikumu projekta 5. punkts nosaka, kādu pasākuma attiecināmo darbību ietvaros konkrētais sadarbības partneris sadarbojas ar finansējuma saņēmēju. Minētais nosacījums neietekmē (nav nepieciešams veikt grozījumus jau noslēgtajos sadarbības līgumos) esošos sadarbības partnerus, bet atvieglos sadarbības līguma noslēgšanas procesu tiem sadarbības partneriem, kas vēl var izteikt vēlmi sadarboties.  MK noteikumu projekta 6. punkts paredz nosacījumu, ka personu ar garīga rakstura traucējumiem individuālo vajadzību izvērtēšanai var piesaistīt sociālo darbinieku no cita plānošanas reģiona. Minētais nosacījums atvieglos finansējuma saņēmējam projekta aktivitātes – personu ar garīga rakstura traucējumiem individuālo vajadzību izvērtēšanu – īstenošanu.  MK noteikumu projekta 7. punkta nosacījums pagarina sadarbības partneru piesaistes termiņu par 4 mēnešiem.  MK noteikumu projekta 8. punktā izteikto tiesiskā regulējuma normu dēļ, finansējuma saņēmējam jāiniciē sadarbības līgumu grozījumi ar sadarbības partneriem pašvaldībām, ja tās izvēlēsies piemērot Eiropas Savienības fondu papildināmības principu.  MK noteikumu projekta 9. punkts dot iespēju sadarbības partneriem – pašvaldībām, pēc plānošanas reģionu deinstitucionalizācijas plānu izstrādes precizēt mērķa grupas personu skaitu, kurām apņemas nodrošināt MK noteikumos Nr.  313 noteiktos sabiedrībā balstītos sociālos pakalpojumus. Mērķa grupas personu precizēšanas gadījumā finansējuma saņēmējam būs nepieciešams veikt vienošanās pie sadarbības līguma grozījumus.  MK noteikumu projekta 10. punkts precizē sociālās aprūpes pakalpojuma sniedzēja kompensācijas daļu, kas projekta ietvaros ir attiecināma. Nosakot ierobežojumu tikai uz atlīdzības izmaksu daļu (nevis uz kopējām izmaksām), uz projekta attiecināmajām izmaksām varēs attiecināt arī pakalpojuma sniedzēja transporta izmaksas. Nosacījums atvieglos pašvaldībām pakalpojuma sniedzēju piesaisti, bet finansējuma saņēmējam aktivizēs uzraudzības rādītāju sasniegšanu.  MK noteikumu projekta 12. un 14. punkta nosacījumi paredz izmaiņas ārpusģimenes aprūpē esošo bērnu individuālo vajadzību izvērtēšanas procesā – to varēs īstenot arī bērnu aprūpes iestādēs, kas nav finansējuma saņēmēja sadarbības partneri. Nosacījumi atvieglos finansējuma saņēmējam aktivizēs uzraudzības rādītāju sasniegšanu.  MK noteikumu projekta 13. punkts paredz nosacījumu, ka nepilngadīgu personai ar garīga rakstura traucējumiem, kura ir tuvu pilngadības sasniegšanai, individuālo vajadzību izvērtējumam var piemērot arī atbalsta intensitātes skalu, ko piemēro pilngadīgajām personām. Gadījumā, ja tiek pieņemts lēmums izmantot šo nosacījumu, finansējuma saņēmējam nepieciešams koordinēt kopējo mērķa grupu personu individuālo vajadzību izvērtēšanas procesu.  MK noteikumu projekta 15. punkts paredz plānošanas reģionu deinstitucionalizācijas plānu izstrādes un apstiprināšanas termiņa pagarinājumu.  MK noteikumu projekta 17., 18. un 19. punkts precizē finansējuma saņēmējam plānošanas reģionu deinstitucionalizācijas plānā iekļaujamo informāciju.  MK noteikumu projekta 20. punktā noteiktais uzliek finansējuma saņēmējam pienākumu padomē apstiprināt arī izstrādātos reorganizācijas plānus, ja tie nebūs integrēti plānošanas reģiona deinstitucionalizācijas plānā.  MK noteikumu projekta 22. punkts paredz nosacījums par sociālās rehabilitācijas pakalpojumu nodrošināšanu bērnam ar funkcionāliem traucējumiem un viņa likumiskajiem pārstāvjiem vai audžuģimenei, ja bērns pakalpojumu saņemšanas laikā kļūst pilngadīgs. Finansējuma saņēmējam jānodrošina papildu minēto pakalpojumu uzraudzība, ja nosacījums tiek piemērots.  MK noteikumu projekta 23. un 24. punktā iekļautie nosacījumi attiecināmi uz MK noteikumos Nr. 313 noteiktajiem aprūpes pakalpojumu sniedzējiem. Finansējuma saņēmējam jāuzrauga noteikto nosacījumu izpilde.  MK noteikumu projekta 25., 26. un 27. punkts sniedz informāciju un pienākumu sadarbības partneriem – pašvaldībām, ja tās izvēlēsies piemērot ES fondu papildināmības principu, savukārt MK noteikumu projekta 28. punkts iekļauj MK noteikumu Nr. 313 52. punkta redakcionālus precizējumus un papildus sankcijas gadījumos, kad sadarbības partneris – pašvaldība ir izvēlējusies piemērot, bet neievēro ES fondu papildināmības principa nosacījumus.  MK noteikumu projekta 29. punkts atceļ nosacījumu sadarbības partneriem atmaksāt saņemto finansējumu gadījumā, ja tiek pieņemts lēmums pārtraukt iepriekš noslēgto sadarbības līgumu.  **Papildu informācija par pasākuma īstenošanu.**   1. ***Par priekšlikumu uzraudzības rādītāja i.9.2.2.d. vērtības samazinājumam***   MK noteikumu projektam ir pievienots MK protokollēmums, kas uzdod LM veikt grozījumus MK noteikumos Nr. 313, ja darbības programmas grozījumu rezultātā tiks precizēts 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamība personām ar invaliditāti un bērniem" (turpmāk – 9.2.2. SAM) uzraudzības rādītājs i.9.2.2.d.  Minētie darbības programmas uzraudzības rādītāju skaitlisko vērtību grozījumi nepieciešami, jo plānojot ES fondu ieguldījumu stratēģiju, darbības programmā tika noteikts, ka līdz 2018. gada 31. decembrim 1 760 bērniem bērnu aprūpes iestādēs tiks veikts individuālo vajadzību izvērtējums un attiecīgi izstrādāts individuālais atbalsta plāns. Turpinoties tendencei samazināties bērnu skaitam, kuri uzturas bērnu aprūpes iestādēs (t.sk. bērni nonāk ģimenē vai audžuģimenes aprūpē), nav iespējams sasniegt darbības programmā noteikto rādītāju. Faktiskais bērnu skaits bērnu aprūpes iestādēs uz 2015. gada 31. decembri ir 1 287 bērni (2016. gada septembra dati).  LM papildus informē, ka 2016. gada 7. jūlijā e-pastā un papildus arī 23. septembrī e-pastā Finanšu ministrijai kā vadošajai iestādei (turpmāk – vadošā iestāde) ir izteikts darbības programmas uzraudzības rādītāju grozījumu priekšlikums, kas paredz samazināt rādītāju skaitliskās vērtības attiecībā uz bērniem, kuri saņem pakalpojumus bērnu ilgstošas bērnu aprūpes iestādēs. Pēc LM rīcībā esošās informācijas, papildu identificētos grozījumus vadošā iestāde plāno virzīt 2016. gadā un tie jau ir izskatīti 2016. gada 15. septembra koalīcijas darba grupas sēdē.  Lai arī MK noteikumu Nr. 313 grozījumi attiecībā uz bērnu aprūpes iestādēs esošajiem bērniem iespējami tikai pēc darbības programmas attiecīgo uzraudzības rādītāju grozījumiem, plānojot 9.2.2.1. pasākuma ietvaros iepirkumus par bērnu individuālo vajadzību izvērtējumu, vērā tiks ņemts faktiskais bērnu skaits, kāds ir katra plānošanas reģiona administratīvajā teritorijā esošajās bērnu aprūpes iestādēs. 9.2.2. SAM rādītāja pasē norādīts vidēji indikatīvais finansējums, kas varētu būt nepieciešams viena bērnu aprūpes iestādē esošā bērna individuālo vajadzību izvērtējuma veikšanai (150 euro). Pamatojoties uz šīm indikatīvajām izmaksām, plānošanas reģioni plānoja projekta finansējumu mērķa grupa personu individuālo vajadzību izvērtējumam un paredzamo iepirkumu konkursu finansējuma apmēru. Ņemot vērā, ka faktiskais bērnu skaits ir mazāks nekā iepriekš plānotais, bērnu individuālo vajadzību izvērtēšanas izmaksas pēc iepirkumu konkursu organizēšanas, iespējams, būs mazākas, iepriekš plānotā finansējuma atlikumu plānošanas reģioni varēs novirzīt citu projekta atbalstāmo darbību īstenošanai, piemēram, sabiedrībā balstītu sociālo pakalpojumu nodrošināšanai. LM papildus skaidro, ka, ņemot vērā faktu par to, ka darbības programmā noteiktā rezultatīvā rādītāja "institucionālā aprūpē esošo bērnu skaita samazināšanās" bāzes vērtība ir noteikta pēc 2012. gada datiem, bet faktiskais bērnu skaits ir mazāks, minētā rezultāta rādītāja izpilde prognozējama kā daļēji izpildīta. Radušās situācijas skaidrojumu LM sniegs ikgadējā uzraudzības ziņojumā, norādot, ka uzraudzības rādītājs daļēji sasniegts nozarei pieejamā valsts budžeta ietvaros.  ***2) Par priekšlikumu 9. prioritārā virziena ESF finanšu rādītāja starpvērtību samazinājumu***  23. septembrī e-pastā Finanšu ministrijai LM ir iesniegusi priekšlikumu samazināt darbības programmas 9. prioritārā virziena ESF finanšu rādītāja starpvērtību 2018. gadam par EUR 8 083 600, tai skaitā 9.2.2.1. pasākumam par EUR 4 707 200. Pēc attiecīgu grozījumu apstiprināšanas darbības programmā, MK noteikumos Nr. 313 tiks ierosināti jauni grozījumi, paredzot 9.2.2.1. pasākuma finanšu rādītāja uz 2018. gada 31. decembri samazinājumu. Minētais priekšlikums par darbības programmas 9. prioritārā virziena ESF finanšu rādītāja starpvērtības 2018. gadam samazinājumu iesniegts, lai mazinātu minēto finanšu rādītāja nesasniegšanas risku. MK noteikumu projekts paredz pagarināt plānošanas reģionu deinstitucionalizācijas plānu izstrādes termiņu par 6 mēnešiem, tādejādi faktiskā sabiedrībā balstītu sociālo pakalpojumu sniegšanas uzsākšana ir iespējama tikai 2018. gadā un pie nosacījuma, ka pašvaldībām pakalpojumu sniegšanai nav nepieciešami Eiropas Reģionālā attīstības fonda (turpmāk – ERAF) ieguldījumi. Līdz ar to pastāv augsts risks 9.2.2.1. pasākuma finanšu rādītāja nesasniegšanai līdz 2018. gada 31. decembrim.  3) ***Pašvaldību iesaistīšanās/neiesaistīšanās pasākumā ietekme uz sabiedrībā balstītu sociālo pakalpojumu nodrošināšanu Latvijā***  Ņemot vērā, ka ne visas pašvaldības ir izteikušas vēlmi kļūt par plānošanas reģionu (finansējuma saņēmēju) sadarbības partneriem (*piemēram, Valmiera*) un piedalīties projektā, veidojas situācija, ka projekta ietvaros 9.2.2.1. pasākuma aktivitāšu ieviešana nenotiek visā plānošanas reģionu administratīvā teritorijā. Šajā gadījumā tās plānošanas reģiona pašvaldības teritorijā, kas nav plānošanas reģionu sadarbības partneris, projekta ietvaros netiks īstenotas MK noteikumos Nr. 313 noteiktās atbalstāmās darbības, izņemot ārpusģimenesaprūpē esošo bērnu individuālo vajadzību izvērtēšanu un atbalsta plānu izstrādi (*izņēmumu paredz šis MK noteikumu projekts*).  Tomēr jāatzīmē, ka pašvaldībām, lai arī tās nav iesaistījušās 9.2.2.1. pasākuma projektā, sabiedrībā balstīti sociālie pakalpojumi tās administratīvajā teritorijā esošiem iedzīvotājiem jānodrošina saskaņā ar likumā "Par pašvaldībām" un "Sociālo pakalpojumu un sociālās palīdzības likumā" noteikto. "Sociālo pakalpojumu un sociālās palīdzības likums" arī nosaka sociālajam dienestam vai sociālās rehabilitācijas pakalpojuma sniedzējam katrai sociāli rehabilitējamai personai izstrādāt un īstenot individuālās sociālās rehabilitācijas plānu. Savukārt izstrādāto individuālās sociālās rehabilitācijas plānā noteikto procesu pārvērtēšana jāīsteno saskaņā ar MK 2003. gada 3. jūnija noteikumiem Nr. 291 "Prasības sociālo pakalpojumu sniedzējiem".  Tas nozīmē, ka pašvaldība savu iespēju robežās nodrošina attiecīgos pakalpojumus savā administratīvajā teritorijā esošiem iedzīvotājiem. Iesaistoties 9.2.2.1. pasākuma aktivitātēs, pašvaldībām būtu iespēja īstenot mērķa grupas personu individuālo novērtēšanu pēc Eiropas vadlīnijās par pāreju no institucionālās uz sabiedrībā balstītu aprūpi rekomendētās atbalsta intensitātes skalas (pilngadīgām personām) vai pēc vienotiem vērtēšanas kritērijiem, kā arī pilnveidot un plašāk attīstīt kvalitatīvus, pēc personas individuālām vajadzībām pielāgotus sabiedrībā balstītus sociālos pakalpojumus. Savukārt tām pašvaldībām, kas nav plānošanas reģionu sadarbības partneri, personu individuālo vajadzību izvērtēšana, atbalsta plānu izstrāde un sabiedrībā balstīto sociālo pakalpojumu nodrošināšana jāīsteno sava budžeta līdzekļu ietvaros, bet pašvaldības, kas ir plānošanas reģionu sadarbības partneri, par minētajām darbībām projekta ietvaros ir tiesīgas saņem ESF atbalstu. Pašvaldības, kas ir plānošanas reģionu sadarbības partneri, var plānot arī ERAF atbalstu ieguldījumiem pašvaldības sabiedrībā balstītu sociālo pakalpojumu infrastruktūras izveidei un attīstībai 9.3.1.1. pasākuma ietvaros*.* Izstrādes un saskaņošanas procesā esošais MK noteikumu projekts "Darbības programmas "Izaugsme un nodarbinātība" 9.3.1. specifiskā atbalsta mērķa "Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā" 9.3.1.1. pasākuma "Pakalpojumu infrastruktūras attīstība deinstitucionalizācijas plānu īstenošanai" pirmās un otrās projektu iesniegumu kārtas īstenošanas noteikumi" (turpmāk – 9.3.1.1. pasākuma MK noteikumu projekts) paredz, ka sabiedrībā balstītu sociālo pakalpojumu infrastruktūras izveides un attīstības projektus 9.3.1.1.pasākuma ietvaros varēs iesniegt tikai tās pašvaldības, kas ir plānošanas reģionu sadarbības partneri 9.2.2.1. pasākuma ietvaros un kuru sabiedrībā balstītu sociālo pakalpojumu infrastruktūras izveide ir iekļauta plānošanas reģionu deinstitucionalizācijas plānos. Minētais nosacījums 9.3.1.1. pasākuma MK noteikumu projektā iekļauts, pamatojoties uz darbības programmā noteikto – "9.3.1. SAM tiks īstenots sinerģijā ar 9.2.2. SAM, kura ietvaros ar ESF atbalstu tiks izstrādāti deinstitucionalizācijas plāni. Izvērtējot klientu individuālās vajadzības, esošo sabiedrībā balstītu pakalpojumu nodrošinājumu un aprūpes institūciju pārveides iespējas, plāns paredzēs rīcības un arī nepieciešamos ieguldījumus pakalpojumu infrastruktūras attīstībai reģiona  ietvaros."[[2]](#footnote-2)  Atsevišķu pašvaldību atteikšanās no dalības projektā neietekmē tālāko kopējo 9.2.2.1. pasākuma ieviešanu, jo, saskaņā ar 9.2.2.1. pasākuma projektu iesniegumu vērtēšanas 3.2. kvalitātes kritēriju, plānošanas reģionu projektos joprojām tiek izpildīta kritērijā noteiktā minimālā prasība – *projektā iesniegumam ir pievienoti noslēgtie sadarbības līgumi vai nodomu protokoli ar vismaz 50% no plānošanas reģiona administratīvajā teritorijā esošajiem projekta sadarbības partneriem.*  Pašvaldības neiesaistīšanās 9.2.2.1. pasākuma aktivitātēs, var radīt iespējamo risku 9.2.2.1. pasākumam noteikto uzraudzības rādītāju vērtību sasniegšanai. Lai mazinātu šī riska iespējamību, LM, nodrošinot 9.2.2.1. pasākumaieviešanas uzraudzību, seko 9.2.2.1. pasākuma ietvaros īstenoto projektu progresam, apkopo plānošanas reģionu informāciju par identificētajām 9.2.2.1. pasākuma aktivitātēs iesaistāmajām mērķa grupas personām un savas kompetences ietvaros īsteno rīcības rādītāju nesasniegšanas riska novēršanai. 9.2.2.1. pasākuma iznākuma rādītāja "bērnu aprūpes iestādēs esošo bērnu skaits, kuriem veikts individuālo vajadzību izvērtējums (ar Eiropas Sociālā fonda atbalstu)" vērtības sasniegšanas nodrošināšanai tika iniciēti MK noteikumu Nr. 313 grozījumi (*šis MK noteikumu Nr. 313 grozījumu projekts),* kas paredz finansējuma saņēmēja tiesības izvērtēt bērnu individuālās vajadzības un izstrādāt atbalsta plānu ārpusģimenes aprūpē esošiem bērniem, kuri atrodas bērnu aprūpes iestādēs, kuras nav sadarbības partneri 9.2.2.1. pasākuma ietvaros.  Savukārt, izvērtējot risku par iznākuma rādītāja "pieaugušo personu ar garīga rakstura traucējumiem skaits, kurām ar Eiropas Sociālā fonda atbalstu veikts individuālo vajadzību izvērtējums" un iznākuma rādītāja "personu ar garīga rakstura traucējumiem skaits, kas saņem Eiropas Sociālā fonda atbalstītos sociālās aprūpes pakalpojumus dzīvesvietā (arī sociālās rehabilitācijas pakalpojumus)" vērtības sasniegšanu, secināts, ka Valmieras pilsētas atteikšanās no dalības Vidzemes plānošanas reģiona projektā īpaši neietekmē kopējo rādītāja sasniegšanu, jo minētajā plānošanas reģionā ir plānots skaitliski vismazākais indikatīvais iznākuma rādītājs. Indikatīvais plānotais sasniedzamais iznākuma rādītāja sadalījums noteikts, pamatojoties uz faktisko personu ar garīga rakstura traucējumiem skaitu Vidzemes plānošanas reģionā – tas ir mazākais skaits starp pārējiem plānošanas reģioniem un Valmieras pašvaldībā mazākais starp nacionālās nozīmes attīstības centru pašvaldībām.  Papildus LM informē, ka no Rīgas pašvaldības saņemta informācija, ka tā par dalību projektā informēs Rīgas plānošanas reģionu līdz 2016. gada 1. decembrim. Gadījumā, ja Rīgas pašvaldība kļūst par plānošanas reģiona sadarbības partneri, Rīgas plānošanas reģionam indikatīvi noteiktā iznākuma rādītāja vērtības sasniegšana netiek apdraudēta.  Pēc aktuālās informācijas par identificētajām 9.2.2.1. pasākuma aktivitātēs iesaistāmajām mērķa grupas personām, kopējais personu ar garīga rakstura traucējumiem skaits, kas ar iesniegumiem par individuālo vajadzību izvērtējuma veikšanu ir izteikušas vēlmi piedalīties projektā, ir nodrošināts 90% apmērā, bet darbs ar pašvaldību sociālajiem dienestiem turpinās un plānošanas reģioni indikatīvi prognozē kopumā nodrošināt personu ar garīga rakstura traucējumiem skaitu 105% apjomā no nepieciešamā (*Zemgales plānošanas reģionā pēc šā brīža informācijas jau identificēti 157% no projektā nepieciešamā personu ar garīga rakstura traucējumiem skaita*). Turpinot 9.2.2.1. pasākuma ieviešanas uzraudzību, LM var lemt par personu ar garīga rakstura traucējumiem iznākuma rādītāju kvotas pārdali plānošanas reģionu starpā (*nosakot vairāk Zemgales plānošanas reģionam un samazinot pārējiem plānošanas reģioniem*), attiecīgi pārdalot arī noteiktā sasniedzamā finanšu rādītāja vērtības.  Attiecībā uz iznākuma rādītāju "bērnu ar funkcionāliem traucējumiem skaits, kas saņem Eiropas Sociālā fonda atbalstītus sociālos pakalpojumus" plānošanas reģioni sadarbībā ar LM īstenoja virkni pasākumu, lai informētu dažādas interešu grupas (pašvaldību sociālos darbiniekus, ģimenes ārstus u.c.) par iespēju izmantot MK noteikumos Nr. 313 noteiktos sabiedrībā balstītos sociālos pakalpojumus bērniem ar funkcionāliem traucējumiem.  Ņemot vērā, ka MK noteikumu projekts paredz pagarināt Deinstitucionalizācijas plānu izstrādes termiņu par 6 mēnešiem, reāla sabiedrībā balstītu sociālo pakalpojumu sniegšanas uzsākšana ir iespējama tikai 2018. gadā un pie nosacījuma, ka pašvaldībām pakalpojumu sniegšanai nav nepieciešami ERAF ieguldījumi. Līdz ar to pastāv augsts risks 9.2.2.1. pasākuma finanšu rādītāja nesasniegšanai līdz 2018. gada 31. decembrim. Lai mazinātu minēto finanšu rādītāja nesasniegšanas risku, LM ir iesniegusi priekšlikumu Finanšu ministrijai samazināt darbības programmas 9. prioritārā virziena ESF finanšu rādītāja starpvērtību 2018. gadam par EUR 8 083 600, tai skaitā 9.2.2.1. pasākumam par EUR 4 707 200. Pēc attiecīgu grozījumu apstiprināšanas darbības programmā, MK noteikumos Nr. 313 tiks ierosināti jauni grozījumi, paredzot 9.2.2.1. pasākuma finanšu rādītāja uz 2018. gada 31. decembri samazinājumu.  **9.2.2.1.pasākuma īstenojamo darbību indikatīvais ieviešanas grafiks 2016., 2017. un 2018. gadā,** ņemot vērā MK noteikumu projektā paredzētos termiņu pagarinājumus:  1. Partnerību veidošana ar pašvaldībām, kuras vēl nav noslēgušas sadarbības līgumus – līdz 2016. gada 31. decembrim. Uz šo brīdi sadarbības līgumi noslēgti ar 113 no 119 Latvijas pašvaldībām (95%).  2. Mērķa grupas personu apzināšana (iesniegumi no mērķa grupas personām par dalību projektā) – līdz 2017. gada 31. janvārim. Plānošanas reģioni ir apzinājuši lielāko daļu mērķa grupas personas, bet ņemot vērā sadarbības līguma noslēgšanas termiņa pagarinājumu, līdz 2016. gada beigām pastāv iespēja apzināt jaunas mērķa grupas personas.  3. Mērķa grupas personu individuālo vajadzību izvērtējums un atbalsta plānu izstrāde – uzsākta 2016. gada jūlijā, plānots īstenot līdz 2017. gada 30. martam. Pilngadīgu personu ar garīga rakstura traucējumiem izvērtēšana ir uzsākta visos plānošanas reģionos, līdz 30.09.2016. izvērtējot 489 personas. Ārpusģimenes aprūpē esošu bērnu un jauniešu, un bērnu ar funkcionāliem traucējumiem, kuriem ir piešķirta invaliditāte, un kuri dzīvo ģimenēs, izvērtēšana ir uzsākta 2016. gada oktobra beigās visos plānošanas reģioniem. Pēc mērķa grupas personu individuālo vajadzību izvērtējuma veikšanas tiks noteikts precīzs mērķa grupas personu dalījums un tām sniedzamo pakalpojumu klāsts katrā konkrētā pašvaldībā.  4. Plānošanas reģionu deinstitucionalizācijas plānu izstrāde, saskaņošana un apstiprināšana Sociālo pakalpojumu attīstības padomē – līdz 2017. gada 31. decembrim. Plānošanas reģioni darbu pie plānošanas reģionu deinstitucionalizācijas plānu izstrādes plāno uzsākt 2016. gada novembrī (pēc plānu izstrādātāju iepirkuma noslēgšanas). Plānošanas reģionu deinstitucionalizācija plānu izstrādes laikā plānošanas reģionu piesaistītie eksperti sadarbosies ar pašvaldību attīstības un sociālās jomas ekspertiem, tādējādi nodrošinot, ka plānošanas reģionu deinstitucionalizācijas plānos tiks iekļauti mērķa grupas personu vajadzībām visatbilstošākais sabiedrībā balstītu sociālo pakalpojumu plānojums pašvaldībās, kā arī tiks iekļauti izmaksu ziņā visefektīvākie un pašvaldību vajadzībām atbilstošākie sabiedrībā balstītu sociālo pakalpojumu infrastruktūras attīstības risinājumi, to īstenošanai un infrastruktūras izveidei reāli nepieciešamais finansējuma apmērs un tā dalījums pa finansējuma avotiem, un sasniedzamo rādītāju vērtības katrai pašvaldībai. Tiek plānots, ka pamatdarbs pie plānošanas reģionu deinstitucionalizācijas plānu izstrādes varētu noslēgties 2017. gada maijā – jūnijā, kad tiktu uzsākta plānošanas reģionu deinstitucionalizācijas plānu saskaņošana ar attiecīgajām pašvaldībām un ar sociālo pakalpojumu attīstības padomi (šis process būs laikietilpīgs un praksē var aizņemt līdz pat 6 mēnešiem).  5. Sabiedrībā balstītu sociālo pakalpojumu sniegšana mērķa grupas personām – no 2016. gada sākuma (aprūpes un "atelpas brīža" pakalpojums bērniem ar funkcionāliem traucējumiem) un pēc individuālo vajadzību izvērtēšanas un atbalsta plāna izstrādes (indikatīvi no 2017. gada otrā pusgada) sabiedrībā balstītus sociālos pakalpojumus personām ar garīga rakstura traucējumiem un sociālās rehabilitācijas pakalpojumus bērniem ar funkcionāliem traucējumiem, pie nosacījuma, ja pašvaldībai ir atbilstoša infrastruktūra šo pakalpojumu nodrošināšanai (netiek plānoti ERAF ieguldījumi). Pārējās pašvaldībās pakalpojumu sniegšana uzsāksies pēc ERAF ieguldījumu veikšanas (indikatīvi no 2019. gada).  **Aktualizētais 9.2.2.1. pasākuma finansējuma sadalījums pa gadiem:**  2015. gadam kopējās attiecināmās izmaksas bija EUR 67 437, tai skaitā ESF finansējums EUR 57 321 un valsts budžeta līdzfinansējums EUR 10 116.  2016. gadam kopējās plānotas attiecināmās izmaksas ir EUR 9 886 805, tai skaitā ESF finansējums EUR 8 403 784 un valsts budžeta līdzfinansējums EUR 1 483 021.  2017. gadam kopējās plānotās indikatīvās attiecināmās izmaksas ir EUR 6 211 589, tai skaitā ESF finansējums EUR 5 279 851 un valsts budžeta līdzfinansējums EUR 931 738.  2018.gadam kopējās plānotās indikatīvās attiecināmās izmaksas ir EUR 5 503 672, tai skaitā ESF finansējums EUR 4 678 121 un valsts budžeta līdzfinansējums EUR 825 551.  2019.gadam kopējās plānotās indikatīvās attiecināmās izmaksas ir EUR 5 458 989, tai skaitā ESF finansējums EUR 4 640 141 un valsts budžeta līdzfinansējums EUR 818 848.  2020. un 2021. gadam kopējās plānotās indikatīvās attiecināmās izmaksas ik gadu ir EUR 5 451 475, tai skaitā ESF finansējums EUR 4 633 754 un valsts budžeta līdzfinansējums EUR 817 721.  2022. gadam kopējās plānotās indikatīvās attiecināmās izmaksas ir EUR 5 451 478, tai skaitā ESF finansējums EUR 4 633 756 un valsts budžeta līdzfinansējums EUR 817 722.  9.2.2.1. pasākuma finansējuma sadalījums norādīts, ņemot vērā Vides aizsardzības un Reģionālās attīstības ministrijas sniegto informāciju par budžeta apakšprogrammā 63.07.00 "Eiropas Sociālā fonda (ESF) projekti (2014-2020)" faktiski veiktiem izdevumiem 2015. gadā un plānotajiem izdevumiem 2016. gadā un turpmākajos gados.  Par 2016. gada budžetā pārdalīto, bet plānošanas reģionu projektos neizlietoto finansējumu no 74.resora "Gadskārtējā valsts budžeta izpildes procesā pārdalāmais finansējums" 80.00.00 programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" (turpmāk - 80.00.00 programma) Vides aizsardzības un Reģionālās attīstības ministrija līdz 2016.gada oktobra beigām pieņems lēmumu par finansējuma tālāku izmantošanu vai atgriešanu 80.00.00 programmā atbilstoši normatīvajam aktam par 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai, ņemot vērā aktuālos projektu finansējuma apguves datus.  LM turpinās regulāru 9.2.2.1. pasākuma ieviešanas uzraudzību, lai sasniegtu 9.2.2.1. pasākumam noteiktos uzraudzības (iznākuma, rezultāta un finanšu) rādītājus. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Pilngadīgas personas ar garīga rakstura traucējumiem, kuras saņem valsts finansētus ilgstošas sociālās aprūpes institūciju pakalpojumus, kā arī personas, kuras potenciāli var nonākt valsts sociālās aprūpes centros un kurām ir noteikta smaga vai ļoti smaga invaliditāte (I un II invaliditātes grupa); 2. ārpusģimenes aprūpē esoši bērni un jaunieši līdz 17 gadu vecumam (ieskaitot), kuri saņem valsts vai pašvaldības finansētus bērnu ilgstošas sociālās aprūpes un sociālās rehabilitācijas institūciju pakalpojumus; 3. bērni ar funkcionāliem traucējumiem, kuriem ir noteikta invaliditāte un kuri dzīvo ģimenēs, un viņu likumiskie pārstāvji vai audžuģimenes. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām MK noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | MK noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu projekts šo jomu neskar. |
| 2. | Sabiedrības līdzdalība projekta izstrādē | Sabiedrība tika aicināta līdzdarboties MK noteikumu projekta izstrādē, ievietojot MK noteikumu projektu tīmekļvietnē [www.lm.gov.lv](http://www.lm.gov.lv) un aicinot no 2016. gada 28. jūlija līdz 2016. gada 12. augustam sabiedrības pārstāvjus:  1) rakstiski sniegt viedokli par MK projektu tā izstrādes stadijā – nosūtot uz elektronisko pasta adresi: [atbildiga.iestade@lm.gov.lv](mailto:atbildiga.iestade@lm.gov.lv);  2) klātienē. |
| 3. | Sabiedrības līdzdalības rezultāti | MK noteikumu projekta izstrādē netika iesniegts neviens viedoklis par dokumentu izstrādes stadijā, kā arī neviens sabiedrības loceklis neizrādīja interesi iesaistīties diskusiju grupās, forumos un citās līdzdalības aktivitātēs. |
| 4. | Cita informācija | Nav attiecināms. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | ES struktūrfondu un Kohēzijas fondu vadībā iesaistītās atbildīgās iestādes funkcijas pilda Labklājības ministrija, sadarbības iestādes funkcijas – Centrālā finanšu un līgumu aģentūra. Projekta finansējuma saņēmēji – plānošanas reģioni. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | MK noteikumu projekts šo jomu neskar. |
| 3. | Cita informācija | Nav. |

Anotācijas III, IV un V sadaļu MK noteikumu projekts neskar.

Ministru prezidents Māris Kučinskis

Labklājības ministrs Jānis Reirs

22.11.2016. 08:56

8222

I.Vjakse, 67021641

Ilga.Vjakse@lm.gov.lv

1. http://ec.europa.eu/regional\_policy/lv/policy/what/glossary/a/additionality [↑](#footnote-ref-1)
2. [http://www.esfondi.lv/upload/14-20\_gads/Planosana/fmdp\_03052016.pdf (985](http://www.esfondi.lv/upload/14-20_gads/Planosana/fmdp_03052016.pdf%20(985). rindkopa) [↑](#footnote-ref-2)